सीएम की घोषणा के चार साल बाद भी हाईवे पर खड़ी हो रही बसें, लग रहा जाम
वर्तमान समय में गावों में भी यात्री प्रतीक्षालय बन गए हैं, ऐसे में नगर में बस स्टैंड नहीं होना लोगों के लिए परेशानियों का सबब बना हुआ है। बस स्टैंड के निर्माण के लिए मुख्यमंत्री ने चार साल पहले घोषणा की थी, लेकिन अब तक बस स्टैंड की जमीन आवंटन की प्रक्रिया अटकी है, इस कारण बस स्टैंड का निर्माण शुरू नहीं हो सका है। इस कारण नेशनल हाईवे पर बसें खड़ी हो रही हैं।
नगर में सर्व सुविधाजनक बस स्टैंड बनाने की घोषणा मुख्यमंत्री शिवराज सिंह चौहान ने छीपानेर में नर्मदा पुल के भूमिपूजन कार्यक्रम में 17 अप्रैल 2013 को जनहित में की थी। इस दौरान मुख्यमंत्री ने एक रुपए के न्यूनतम दर पर शासन की जमीन दिए जाने घोषणा की थी। लेकिन इस मांग को पूरा किए जाने और शासकीय प्रक्रिया पूरी करने में कई तरह के पेंच आड़े आए। मुख्यमंत्री के द्वारा की गई घोषणा चार साल बाद भी पूरी नहीं हो सकी है। जमीन का आवंटन नहीं होने से निर्माण शुरू नहीं हा़े सका है।
लीज की समय अवधि नहीं होने के कारण मामला रुका है
शासन द्वारा 6 हजार वर्ग फीट भूमि आवंटित तो कर दी गई, लेकिन उसमें पट्टे लीज की समय अवधि का उल्लेख नहीं होने के कारण यह मामला रुका हुआ है। हमने पत्र के माध्यम से विभाग के सचिव को जानकारी भेजी है, लेकिन अभी तक कोई जवाब नहीं आया है। पट्टे की समय अवधि मिलने के बाद ही बस स्टैंड की रूपरेखा बनाई जाएगी। एचआर खाड़े, सीएमओ, नपं टिमरनी
चुनाव में की थी घोषणा
नगर निकाय चुनाव के समय नगर पंचायत की अध्यक्ष और भाजपा पार्टी की सरकार बनाने के लिए विधायक और मंत्रियों ने जो आम सभा को संबोधित कर नगर में सबसे बड़ी सौगात बस स्टैंड देने का वादा किया था और बोला था अगर भाजपा पार्टी की नगर सरकार बनेगी तो एक साल में बस स्टैंड का निर्माण कराएंगे, लेकिन भाजपा की नगर सरकार बनने के 3 साल से ज्यादा हो गए लेकिन अभी तक शासन से भूमि भी लीज पर नहीं मिल सकी। तो बस स्टैंड का निर्माण कब शुरू होगा।
3 करोड़ में होगा निर्माण
हरदा-होशंगाबाद रोड पर बस स्टैंड का निर्माण लगभग 3 करोड़ की लागत से होगा। बस स्टैंड में यात्रियों के लिए विश्रामगृह, प्रतीक्षालय, शौचालय, पानी, वाहन पार्किंग एवं बसों के तय स्थान आदि की व्यवस्था की जाना है, लेकिन भूमि पूर्णतः आवंटित होने के लगभग 1 साल बाद ही बस स्टैंड का निर्माण हो पाएगा।
लीज पर अब तक नहीं मिली भूमि
राजस्व विभाग द्वारा 18 नबंवर 2016 को बस स्टैंड बनाने के लिए 6 हजार वर्ग मीटर की भूमि निशुल्क आवंटित तो कर दी, लेकिन उसमें लीज की समय अवधि का उल्लेख नहीं होने के कारण वह भूमि अभी नगर पंचायत को नहीं मिल सकी है। लीज पट्टे की समय अवधि को लेकर कलेक्टर द्वारा 24 दिसंबर 2016 को राजस्व विभाग के सचिव को एक पत्र भेजा। वहीं नगर पंचायत के सीएमओ एचआर खाड़े ने भी शासन को 15 फरवरी 2017 को एक पत्र भेजा है।
एनएच पर लगता है जाम
नगर में बस स्टैंड नहीं होने के कारण हरदा-होशंगाबाद हाईवे पर ही बसों को खड़ा करना पड़ता है। जिससे हाईवे पर आवागमन अस्त-व्यस्त हो जाता है और जाम की स्थिति हमेशा बनी रहती है। वहीं बस आने का इंतजार कर रहे यात्रियों को खड़े रहने की जगह भी नहीं मिलती है। लोगों को हाईवे पर ही खड़े होकर बसों के आने का इंतजार करना पड़ता है। गर्मी, बारिश, ठंडी के मौसमों में यात्रियों को बेहद परेशानियों का सामना करना पड़ता है। लेकिन जनप्रतिनिधियों द्वारा इस ओर कोई ध्यान नहीं दिया जा रहा है।
टिमरनी। हाईवे पर बसों के खड़े होने से लगता है जाम।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva